Raskaana oleva nainen joutui väkivaltaisen laturaivon kohteeksi Mikkelissä lauantaina.

Video: Google Earth.

Tapauksesta kertoo sanomalehti Länsi-Savo, jonka haastattelema 36-vuotias nainen kertoo lenkittäneensä koiraansa lauantaiaamuna Mikkelin Kalevankankaan metsäpoluilla, kun hän päätti oikaista hiihtoladun yli kotiin.

- Näin, että mies hiihtää putkesta ja menin reunaan. Näin, että tämä hiihtää vain päin ja mietin, että tässä tulee varmaan joku selkkaus, nainen kertoo lehdelle.

Naisen mukaan mies huusi, ettei ladulla saa kävellä, ja löi ohi hiihtäessään naista sauvalla vatsaan. Nainen huusi miehen perään ja pyysi tätä odottamaan, mutta mies ei pysähtynyt.

Suksisauvan varsi osui naista kuitenkin onneksi ylävatsaan, joten pelkoa esimerkiksi keskenmenosta ei hänen mukaansa ollut.

- Tiedän, ettei ladulla saa kävellä. Hän varmaan ajatteli, että olin tullut latua koko matkan, mutta eihän sekään olisi oikeuttanut käymään väkivaltaiseksi. Olisi mieluummin ottanut puhutteluun, nainen sanoo Länsi-Savolle.

Nainen kertoo miettineensä tapauksen ilmoittamista poliisille, mutta ei pidä sitä tarpeellisena.